**HLAĐENJE MOTORA VAZDUHOM**

Kod vazduhom hlađenih motora toplota se prenosi na površinu rebara cilindra. Sa ovih površina toplota se prenosi na vazduh koji je u neposrednoj vezi sa rebrastim površinama. Ovakav način prenošenja toplote, odnosno hlađenja nameće obavezu da se motor izrađuje od materijala koji svojim osobinama omogućava dobro sprovođenje toplote. Kod vazduhom hlađenih motora može se smatrati da je orebrena površina oko 15 puta veća od površine cilindra.

Hlađenje vazduhom je nepovoljnije za konstrukcije vozila kod kojih se motor nalazi pozadi, jer se ne mogu koristiti vazdušna strujanja koja se stvaraju pri kretanju vozila. Kod vazduhom hlađenih motora korozija je znatno manja nego kod motora hlađenih tečnošću. Kod vazduhom hlađenih motora mogućnost oštećenja klipa i cilindra, kada je motor hladan, znatno je manja nego kod motora hlađenih tečnošću, jer motor brže postiže radnu temperaturu.

U zavisnosti od konstrukcije, vazduhom hlađene motore možemo podijeliti na:

- hlađenje prirodnom cirkulacijom vazduha i

- hlađenje prinudnom cirkulacijom vazduha.

Hlađenje prirodnom cirkulacijom vazduha najviše se primjenjuje na motociklima i malim stabilnim motorima. Hlađenje motora se vrši pomoću vazdušne struje koja se stvara pri kretanju vozila.

Hlađenje prinudnom cirkulacijom vazduha je najrasprostranjeniji način hlađenja motora hlađenih vazduhom. Hlađenje motora vrši se pomoću ventilatora koji preko usmjerivača, na rebra motora šalje veliku količinu vazduha.

*KARAKTERISTIKE VAZDUHOM HLAĐENIH MOTORA*

*Dobre strane*:

- sistem je jednostavniji;

- motori su pouzdaniji u radu;

- lakše je održavanje i manja je mogućnost kvara;

- moguća su veća temperaturna odstupanja za vrijeme rada nego kod motora koji se hlade tečnošću;

- motori su trajniji;

- brže se postiže radna temperatura;

- specifična težina vazduhom hlađenih motora je manja.

*Nedostaci:*

- motor je bučniji pri radu, jer je vazduh slab izolator;

- zagrijavanje unutrašnjosti vozila je nedovoljno;

- troši se dosta snage za pokretanje turbine.

**Zadatak**: Prepišite ovaj tekst u svoje sveske. Postavite 3 pitanja i zajedno sa potpisanim zapisom iz sveske, dostavite na imejl ili pošaljite Viberom. Ukoliko imate bilo kakve nedoumice ili pitanja, možete mi se obratiti na imejl ili u Viber grupu. O ovoj materiji možete dosta naći i na Internetu. Čuvajte se!